Skietgeveg ná rooftog by KolonnadeDie Kolonnade-winkelsentrum: Argieffoto Die Sinoville-polisie is warm op die spoor van twee gewapende mans, na ŉ rooftog en motorkaping Sondagaand by die Kolonnade-winkelsentrum, noord van Pretoria. Ina Kotze, waarnemende bemarkingsbestuurder by die sentrum, het aan Maroela Media bevestig twee gewapende mans het omstreeks 21:55 op die Panarotti’s-restaurant toegeslaan toe die restaurant besig was om te sluit. “Hulle het onderdeur die afroldeur, wat halfpad oop was aangesien die personeel besig was om klaar te maak, gekruip,” het Kotze gesê. “Die verdagtes het die bestuurder aangerand en kontant uit die kasregister gevat voordat hulle deur die afleweringsdeur na buite gevlug het.” Die sentrum se veiligheidsbeamptes het die verdagtes agternagesit. Die verdagtes het ŉ motoris naby Ingang 1 gekaap en deur die uitgang naby die McDonald’s by die perseel uitgejaag. “ŉ Skietery tussen die polisie en die verdagtes het buite die perseel, op die hoek van Enkeldoornlaan en Sefako Makgatho (Zambezi)-rylaan, uitgebreek. Een van die gekaapte voertuig se bande is raakgeskiet. Die bestuurder het beheer oor die voertuig verloor en in ŉ sloot langs die pad in gery.” Die verdagtes het te voet gevlug. Die polisie het op van die gesteelde geld in die voertuig afgekom en daarop beslag gelê. Niemand is tydens die voorval beseer nie. Ao. Johan van Dyk, woordvoerder van die Sinoville-polisie, het aan Maroela Media gesê die verdagtes is steeds soek, maar die polisie is op hulle spoor. Die polisie ondersoek ŉ saak van gewapende roof en ŉ kaping.